Risbjerg Kirke
Risbjerg Kirke er en sognekirke, som ligger centralt i den sydlige del af Hvidovre.
Kirken har ingen kirkegård i umiddelbar tilknytning og er i stedet omgivet af et lille grønt areal.
Kirken er i røde sten udvendigt og gule sten indvendigt, og den blev opført i 1959 efter tegning af arkitekterne Helge Schønnemann (1918-1980), Christian B. Brandi (1918-1999) og Rolf Graae (1916-1996). Kirken består af en kirkesal, udlagt nord-syd, en sidebygning mod syd og menighedslokaler mod nord. Kirkesalen er karakteristisk ved sine høje, knækkede gavle, der minder om skibsstævne.
Indvendigt er kirkerummet præget af murene i rå, gule mursten, den åbne tagkonstruktion (med den såkaldte tagstol) med bræddebeklædt loft og de små, korsformede vinduer i hver gavl.
Kirkens inventar er delvist fra indvielsen i 1959, hvilket gælder den enkle prædikestol og alterskranken, som er udført efter tegning af Rolf Graae, men har også flere nyere tilføjelser. Deriblandt tælles et abstrakt maleri af Vibeke Tøjner fra 1998 og et orgelpulpitur (dvs. balkonen, der bærer orgelet) fra 2006 af Tyge Arnfred.
Kirken er dog særligt præget af en større istandsættelse i 2009, hvor maleriet ”Stormen på søen” af Uffe Schønnemann blev indsat, ligesom Erik Heide stod bag flere nye kunstværker til kirken. Den murede døbefont og alterets bordplade er således udført af Heide, hvilket også gør sig gældende for krucifikset og sidefigurerne over alteret. Ved alteret hænger også et kirkeskib af Erik Heide, som er en model af vikingeskibet Skuldelev 6.